Lia mu Citatu, 20 ya Março
Seza matoto: Kati u ume mutima, ci lingisa vupi lika.—Visa. 37:8.
Vaze ve ku tenuka vuasi-vuasi lua luingi ve ku solola vutenu vuaco mu ku handeka mezi a ku pihia. Mua vusunga, eci cifua ca ku vuntu tua laza ka ci hasa ku kuasa na vimo viahi mu vusoko. Ngeci mukemuo, Mbimbiliya ya tu lungula ku viana vutenu, ku tukana vakuetu, na indzi. (Efe. 4:31) Muomu evi vikevio vie ku katula luozi. Lelo lino, va vengi mu mavu ano ve ku singanieka nguavo vutenu, na vukenia via pua viuma via tangua na tangua. Vunoni Njambi ua zinda vilinga viaco. Ngeci mukemuo, cingi ca vamuanetu va alulula vilinga viavo na ku zala vuntu vua vuha. (Kolo. 3:8-10) Visaki navio via pua cimo ca vifua via kundama ku vuntu vua laza. Ca ku muenako, vantu va vengi ve ku handeka visaki linga kati va fuete lisimu ni va tine ku milonga i ve ku koka. Vunoni Yehova ua pua “Njambi ua vusunga.” (Visa. 31:5) Kaha ua tonda vose vakua ku mu lemesa va handeke “vusunga” na ku seza “makuli.” (Efe. 4:25; Kolo. 3:9) Ngeci mukemuo, tua pande ku handeka vusunga ambe nga ku lingamo ci tu vuisa ntsoni ni ci tu kaluuila.—Visi. 6:16-19. w17.08 16 ¶3, 5; 18-19 ¶12-13; 20 ¶15
Lia mu Ciuana, 21 ya Março
Lizi lieni li tunta lusi cikuma.—Visa. 147:15.
Lelo lino, Yehova ue ku tu tuamenena na Lizi lieni, Mbimbiliya. Mukua visamo ua handekele ngueni lizi lia Yehova lie ku “tunta lusi” mu ku tu kuasa. Njambi ue ku tu tuamenena mu njila ya cili, na ha ntsimbu ya cili. Aci singaniekenu ha vukuasi vu mue ku uana mu Mbimbiliya, mu mikanda ya “mukuamanda ua cili,” mu JW Broadcasting, mu saiti jw.org, ku vakuluntu, na ku vamuanoko mu cikungulukilo. (Mat. 24:45) Vuno nenu mue ku mona ngecize Yehova ua kala na vuasi mu ku tuamenena muono uenu ni? Mukua visamo ua tantekeyele ngecize Yehova ua hanguile Isaleli ya laza ku pua vantu veni ha kati ka vifuti viose via ha mavu. Cifuti cavo cikeco lika ca tambuile “lizi” lia Njambi na “vitume” vieni. (Visa. 147:19, 20) Lelo lino, tua kala na ku vezika ca ku tu sanesa lizina lia Njambi. Tue ku santsela cikuma mu ku mu tantekeya, mu ku kala na Lizi lieni, kaha nomo lia ku hasa ku likuata vusamba vua cili neni. Ngeci mua mukua ku soneka Samo 147, nenu mu li na vusunga vua vuingi vua ku ‘sangala Yehova’ na ku kaniamesa vakuenu va lingemo. w17.07 19-20 ¶15-16; 26 ¶18
Lia mu Citanu, 22 ya Março
Lisualale na umo uahi omo a li ku vipanga a lizenga-zenga na vize via muono ou; liga a ye ku mutima ua uze ua mu tambuile ku vusualale.—2 Tim. 2:4.
Vakua ku kava Yesu lelo lino, hamo lika na vaze vali mu cipanga ca ntsimbu yose va tuvakana likulukazi lia makulukazi, ve ku lihakela kapandi ka ku kava cimamuna ca Paulu ci tu na tumbula helu. Ve ku viana vieseko via viuma vi ve ku tembesa vakua mavu. Ve ku vuluka aa mezi a vusunga: “Mukua ku kumuna ikeye ngamba ya mukua ku kumuisa.” (Visi. 22:7) Satana a tonda tu pangese ntsimbu na ndzili yetu yose ku mingoso ya ano mavu. Vamo ve ku tambula makongo a kama ku visete via vimbongo (vibanku) linga va lande ndzivo, likalu, va ye ku sikola ya kama ni va linge cilika ca vulo. Nga ka tua zangamene tu hasa ku uila mu makongo miaka ya yingi. Tu ka muesa ngecize tu vakua mangana nga tu asiuisa muono uetu, tu viana ku levala, kaha na ku pangesa vimbongo na vunkondi. Nga tu lingamo, ka tu ka pu vandungo va mingoso vunoni va ku zituka mu ku pangela Njambi.—1 Tim. 6:10. w17.07 12 ¶13
cjk_Latn umb_Latn umb_Latn cjk_Latn mlt_Latn kmb_Latn cjk_Latn kmb_Latn umb_Latn